Borgerne i Blokhus er bekymret for byens vartegn, som efter hver storm rykker tættere og tættere på skrænten. -Vi kan jo se, at de sidste to storme har taget en fire til fem meter. Jeg har været oppe og kigge, og der er få meter tilbage hen til selve skrænten deroppe, siger Leif Poulsen, bestyrelsesmedlem i Hune-Blokhus borgerforening. I Nr. Lyngby har en gruppe husejere selv investeret i pilekystsikring af deres huse. Ifølge dem selv med stor succes. - Det her har vist sig, også med de her fem dage i træk med højvande og kraftig vind fra vest, at det holder. Skrænten forsvinder ikke, siger Jørgen Jørgensen, talsmand for Nørre Lyngby kystsikringsforening. Jammerbugt kommune er umiddelbart positive over for at hjælpe med sikring af vartegnet i Blokhus, men det er Kystdirektoratet der skal give tilladelse, inden pilesikringen kan etableres. - Vi skal have gang i kystdirektoratet og spørge, om de vil være med, som de har været med i Nr. Lyngby. Det er dem, der er myndighed. Hvis de siger go, så må vi se at få en politisk proces i gang i Jammerbugt Kommune, siger borgmester i Jammerbugt Kommune Mogens Gade. Vejrudsigten spår mere hårdt vejr på vej, så ifølge de lokale haster det med en løsning. - Jeg ser det jo for mig, at det igen tager en to til tre meter, og så er der rigtig fare for vores sømærke deroppe, siger Leif Poulsen, bestyrelsesmedlem i Hune-Blokhus borgerforening. Det var i dag ikke muligt at få en kommentar fra Kystdirektoratet til sagen, da de har travlt med dige-gennembruddet ved Ribe.

Opsummering:
Problemet med at havet æder af kysten, er ikke kun et problem i det nordlige del af vestkysten. Nu har problemet bredt sig til Blokhus, hvor byens vartegn er ved at styrter ned på stranden.